Ennen paljastumistaan entinen pizzeriayrittäjä ehti teurastaa etelä-pohjanmaalaisella maatilalla 12 tuotantoeläintä lain vastaisella tavalla.

Vaasan hovioikeus tuomitsi 29-vuotiaan vantaalaismiehen törkeästä eläinsuojelurikoksesta ehdolliseen vankeusrangaistukseen.

Tuomittu pyöritti yrityksensä nimissä maatilaa, johon oli hankkinut nautoja, lampaita, vuohia, kanoja sekä kalkkunoita.

Hän teurasti eläimiä sitomalla ne ja viiltämällä sitten niiden kurkut auki.

Syytetyn mukaan hän söi ystäviensä kanssa kaikki tappamansa eläimet. Kuvassa halal-teurastettua nautaa. Kuva ei liity tapaukseen. ERJA LEMPINEN/ KL

29-vuotiaan miehen tuomio luettiin törkeästä eläinsuojelurikoksesta, ympäristön turmelemisesta sekä eläintunnistusjärjestelmästä annetun lain rikkomisesta.

Rikoksista vakavin on törkeä eläinsuojelurikos. Syytetty oli teurastanut 12 tuotantoeläintä (kahdeksan vuohta, kaksi lammasta ja kaksi pientä sonnia) tavalla, joka on eläinsuojelulain vastainen.

Käytännössä syytetty oli ensin kaatanut eläimet lattialle, sitonut niiden jalat ja sitten viiltänyt kurkun auki.

Tämän menettelyn hän myös tunnusti, mutta kiisti rikoksen.

Omasta mielestään vastaaja oli pitänyt eläimistään hyvää huolta ja teurastanut ne mahdollisimman nopeasti.

Eläinten lihan syytetty kertoi syöneensä yhdessä ystäviensä kanssa. Teurastamotoimintaa oli kuitenkin tarkoitus laajentaa ammattimaiseksi. Syytetty oli kertomansa mukaan hankkimassa tilalleen eläimiä Romaniasta; tilalla jo olleet eläimet hän oli ostanut eri puolilta Suomea.

”Voimakasta kipua ja kärsimystä”

Syytetty kiisti tienneensä, että kyseessä olisi islamin uskonnon mukainen, rituaalinen halah-teurastustapa. Kyseessä oli se tapa, jonka hän tunsi. Hänellä ei mitään uskonnollia tavoitteita eläimiään teurastaessaan.

Siihen oliko toiminta rituaalista vaiko ei, ei oikeus ottanut kantaa. Oikeus kuitenkin huomautti, että Suomen lain sallimassa halal-teurastuksessa eläin tainnutetaan samanaikaisesti kun sen kurkku leikataan. Paikalla pitää olla myös eläinlääkäri valvomassa toimitusta.

Vaasan hovioikeus katsoo, että syytetyn käyttämä teurastapa viiltää kurkku auki ja antaa eläimen kuolla verenhukkaan, aiheuttaa eläimelle voimakasta ahdistusta, kipua ja kärsimystä. Eläimet eivät kuole heti, osa niistä saattaa olla elossa vielä jonkin aikaa.

Hovioikeus katsoo, että nautaeläimille aiheuttaa kärsimystä jo niiden kaataminen lattialle ja raajojen sitominen.

Hovioikeuden käsitys perustuu paitsi lakiin myös aluehallintoviraston asiasta antamaan lausuntoon sekä läänineläinlääkärin todistukseen.

Eläinlääkäri oli opastanut

Toisin kuin Pohjanmaan käräjäoikeus hovioikeus katsoo, että teko täyttää törkeän eläinsuojelurikoksen tunnusmerkit. Käräjäoikeus oli tuominnut vantaalaisen perusmuotoisesta eläinsuojelurikoksesta.

Raskauttavana hovioikeus piti sitä, että valvontaeläinlääkäri oli hovissa esitetyn todistelun mukaan opastanut syytettyä tainnuttamisen pakollisuudesta. Hänen olisi tullut ottaa eläinlääkärin puheista opikseen, etenkin koska ei ollut kysynyt neuvoa yksityishenkilönä vaan elinkeinonharjoittajana.

Teurastamojätteet vastaaja hautasi pellolle. Tämän vuoksi hänet tuomittiin ympäristön turmelemisesta. Eläintunnistusjärjestelmästä annetun lain rikkomisesta hän syyllistyi, koska osa tilan vuohista oli merkitsemättä rekisteriin eikä niillä ollut korvamerkkejä.

Keskiviikkona antamallaan ratkaisulla Vaasan hovioikeus kiristi käräjäoikeuden määräämän vankeusrangaistuksen neljästä kuukaudesta seitsemään. Vankeus on ehdollista.

Lisäksi 29-vuotias tuomittiin eläintenpitokieltoon viideksi vuodeksi.

Rikokset sattuivat toissa vuonna huhti-elokuussa Etelä-Pohjanmaalla.

Satoja eläimiä

Helsingissä pizzeriaa aiemmin pitänyt nuori mies lopetti vuoden 2017 alussa ravintolatoiminnan ja osti maatilan Etelä-Pohjanmaalta.

Tarkoitus oli harjoittaa osakeyhtiön nimissä teurastamotoimintaa. Tilalleen nuori mies hankki eri puolilta Suomea tuotantoeläimiä.

Tilalla oli viranomaisten saapuessa noin 50 kanaa, 100-150 kalkkunaa, noin 30 vuohta, satakunta lammasta, seitsemän nautaa sekä viisi lammasta. Tarkka eläinten määrä jäi epäselväksi, koska eläimiä oli ympäri tiluksia.

Tilalta myös karkasi eläimiä. Naapurit olivat niitä nähneet.

Viranomaistutkintaan toiminta tuli kuitenkin sattumalta. Ohikulkeva poliisipartio oli havainnut karkuteillä liikkuvan vuohen.

Poliisi päätti tarkastaa tilan, josta uskoivat vuohon olevan peräisin. Poliisi pyysi tarkastukseen mukaan myös eläinlääkärin

10 päivää telkien takana

Tilanomistaja myönsi poliisille teurastaneensa eläimiä ilman tainnutusta, joten hänet otettiin kiinni rikoksesta epäiltynä. Mies vietti putkassa yhteensä 10 vuorokautta.

Todettakoon, että rikoksesta tuomittu vantaalaismies on Suomen kansalainen ja toiminut yrittäjänä jo useamman vuoden. Hänellä on edelleen toiminimi ja tuolla toiminimellä yritystietojen mukaan ravintolatoimintaa Helsingissä.